Aalborg Teater holdt tirsdag åbent hus, og det var så populært, at køen strakte sig flere gader væk derfra. Dagens helt store hit var kostumeafdelingen, der solgte ud af teatrets gamle og ubrugte kostumer. Forrest i køen stod en kvinde fra Aarhus, der var kommet næsten to timer i forvejen for at få fingrene i de eftertragtede kostumer. - Der er jo ikke så mange professionelle teaterskræddere i Danmark, så når man får chancen for at få noget fra deres hånd, så tænker jeg bare, at man skal springe til, lød det fra Christinna Svensson i køen inden åbningen. Christinna Svensson er burlesque performer. Hun stod forrest på trappetrinet foran Aalborg Teater og kom små to timer inden starten på åbent hus og kostumesalg. - Jeg håber på noget med glimmer, måske noget fjer, måske noget stort, nogle rober, nogle kapper, noget der er sådan lidt ekstraordinært, siger Christinna Svensson. Overrasket over interessen Mens køen strakte sig gennem flere gader rundt om Aalborg Teater, gjorde teatret de sidste ting klar i garderoben. - Vi kan jo ikke bruge det hele, og vi har heller ikke plads til det, og så er det jo federe, at det kommer ud til nogen, der kan bruge det, siger Helene Billingsøe, leder af kostumeafdelingen på Aalborg Teater. Efter en times kostumejagt endte Christinna Svensson ved kassen. Budgettet lød på 2000 kroner - regningen sagde 1750. - Jeg er meget glad for de ting, jeg har fået med hjem. Noget af det har jeg ikke nået at prøve endnu, men jeg kunne bare se på det, at det var lavet til mig, siger Christinna Svensson. Efter åbningen kunne lederen af kostumeafdelingen konstatere, at interessen i den grad var der. - Det er rimelig vildt, men det er vildt fedt. Det bliver jo revet ned fra hylderne, så det er dejligt, siger Helene Billingsøe. Ud over salg af kostumer bød Aalborg Teater også på rundvisninger og salg af rekvisitter.

Opsummering:
Tirsdag inviterede Aalborg Teater til åbent hus, hvor de solgte ud af teatrets kostumer. Det benyttede Christinna sig af.